**Jonathan lo Calhòc - Tròç 8**

Shets avertiment, Chiang que dispareishut per simultanèament paréisher a un quinzenat de mètres de distància, puish que s'eclipsèt un còp de mei e dens lo medís miliardau de segonda qu'èra dejà aquí, tornat a tocar l'espantla de Jonathan...

— Veiràs, aquò que pòt estar pro dròlle.

Jonathan qu'estot tant esbaluhat de çò que vinè de véder, que se desbrombèt de pausar las soas questions a perpaus deu paradís.

— Com hasètz aquò ? Quau efèit vos hèi aquò ? Dinc a on podètz anar ?

— Que deves estar en capacitat de't rénder en tot lòc existent a tot moment on desiras i anar, responot l'Ancian. Qu'èi viatjat de cap a tots los país e en totas las epòcas en lasquaus èri en capacitat de pensar.

Que percorrut deus uelhs l'estenuda de las aigas.

— Qu'es estranh. Los calhòcs qui, per amor deu viatge, mespresan la perfeccion ne van, lentament enlòc. Los qui, per amor de la perfeccion, desbromban lo viatge que pòden suu pic anar pertot. Sovien-te, Jonathan, lo paradís n'es ni un lòc, ni ua estona, pr'amor estona e lòc que son nocions sancèrament shets sens. Lo paradís qu'es...

Davant l'amira de conquesir navèths troçòts d'inconeishut, Jonathan lo Calhòc que fremissiva dejà d'impaciéncia.

— Podetz m'ensenhar a volar atau ?

— Solide se tau es lo ton talent.

— Òc qu'ac vui. Quan pòdem començar ?

— Suu pic, se't hèi plesir.

— Òc que vui apréner a volar atau, ce dit Jonathan, e ua estranha luzor qu'enlusernava dens lo son espiar. Ditz-me çò que cau har.

Lavetz Chiang que parlava tot shuau tot ne güeitants lo son capdèth.

— Entà volar a la velocitat de la pensada de cap a tot lòc existent, çò dit, que't cau començar per estar convençut qu'ès dejà arribat a destinacion...

Segond Chiang, lo bon metòde per Jonathan que consistiva a cessar de's considerar eth medís com pres au tracanard d'un còs limitat per las tres dimensions, hants ua envergadura d'un mètre e sèt centimètres e dont los desplaçaments podèvan estar traçats sus un planisfèri. Lo secret de Chiang ne podè damorar sonque dens la conviccion absoluda que lo son estar, tau perfèit qu'un nombre imaginat e pas enqüèra transcriut en chifras, qu'èra pertot present dens la durada e dens l'espaci.

Jorn après jorn, Jonathan que s'eforçava herotjament d'accedir ad aqueste estat, de l'esguit deu jorn a mieineit passada, mes en despièit de tots los sons esforç, ne progressava pas de l'espessor d'un plumasson.

— Desbromba la he ! ce tornava díser Chiang shets cès. N'as briga hrèita d'avéder la he per volar, tot çò que t'a calut, qu'es compréner lo vòu, çò que vòu díser la medissa causa exactament. Vè-i, ensaja enqüèra...

... Un bèth jorn, pausat sus l'estran, Jonathan barrant los uelhs e se concentrants qu'avot la revelacion sobte deu perpaus de Chiang. « Mes òc, qu'es vrai ! Que sui un calhòc perfèit e shets hitas ! » Que'n sentit un gran truc gaujós.

— Òsca ! ce dit Chiang, triomfant.

Quan Jonathan obrís los uelhs, que's trobava sol dab l'Ancian sus un estran diferent - un estran on los aubres creishèvan dinc au ras de las aigas, devath un cèu on gravitavan dus sorelhs bessons.

— Qu'as fin finau gahat lo principi, ce dit Chiang, mes veiràs que la mestresa totau que demanda mei de trabalh...

Jonathan qu'èra espantat.

— On èm ? çò demandava.

Shets se dishar impressionar lo mendre deu monde per l'estranh environament, l'Ancian qu'escobava d'un gèste la question deu son disciple.

— Bah ! Qu'èm de tota evidéncia, sus quauque planèta dont lo cèu es verd e a laquau ua estela dobla hèi fonccion de sorelh.

Jonathan que hasot un crit de victòria dont èra lo permèr son hèit per eth desempuish qu'avè quitat la tèrra.

— Que foncciona ! Que foncciona ! — Òc, solide, que foncciona, Jon, ce dit Chiang. Que foncciona tostemps quan sàbem çò que hèm. E adara, ací com te contrarotlar totaument...